KIRJALLINEN KYSYMYS E-1043/01

esittäjä(t): Camilo Nogueira Román (Verts/ALE) komissiolle

(3. huhtikuuta 2001)

Aihe: Komission strategia lisätä työntekijöiden liikkuvuutta EU:ssa suhteutettuna taloudellista kehitystä edistävään ja työpaikkoja luovaan politiikkaan epäsuotuisilla alueilla

Tukholman Eurooppa-neuvoston yhteydessä komissiosta peräisin olevat lähteet ovat ilmoittaneet, että on tarpeellista lisätä työvoiman liikkuvuutta Euroopan unionissa, koska uuden teknologian aloilla on työntekijäpula. Työntekijöiden tarve on nykyään 800 000 henkilöä, mutta työllisyydestä ja sosiaaliasioista vastaavan komission jäsenen Anna Diamantopouloun mukaan määrä voi lähivuosina nousta 1,5 miljoonaan.

Eikö komissio katso, että yritys ratkaista tämä ongelma pelkästään työntekijöitä siirtämällä lisää ei-toivottua muuttoliikettä suuriin kaupunkikeskuksiin ja autioittaa yhteisön muita alueita EU:n köyhimpiä alueita suosivan alue- ja työllisyyspolitiikan vastaisesti sen sijaan, että edistettäisiin taloudellista kehitystä ja työpaikkojen luomista epäsuotuisilla alueilla, joilla jo on uuden teknologian aloilla hyvin koulutettua työvoimaa?

Anna Diamantopouloun komission puolesta antama vastaus

(6. kesäkuuta 2001)

Uusia eurooppalaisia työmarkkinoita koskevan komission strategian tarkoituksena on tunnistaa eurooppalaisilla työmarkkinoilla tapahtuvat muutokset sekä tukea aktiivisesti taitojen ja työvoiman maantieteellisen liikkuvuuden kehittämistä, kuten kerrotaan komission 28. helmikuuta 2001 neuvostolle antamassa tiedonannossa Kaikille avoimet uudet eurooppalaiset työmarkkinat(1), joka esiteltiin Tukholman Eurooppa-neuvostolle. Taitojen puutteen tai pullonkaulojen aiheuttamien ongelmien ratkaisemiseksi joillakin aloilla, ja erityisesti tieto- ja viestintätekniikan alalla, tarvitaan pitkäjänteistä strategiaa sopivien työntekijäresurssien kehittämiseksi, mutta lyhyellä aikavälillä ongelmia voidaan lievittää soveltamalla aktiivista liikkuvuuspolitiikkaa. Vaikka työntekijöiden vapaan liikkuvuuden periaate on yksi EY:n perustamissopimukseen sisältyvistä perusoikeuksista, käytännössä useat esteet estävät työntekijöitä käyttämästä tätä oikeutta ja samalla myös työnantajia palkkaamasta työntekijöitä koko Euroopan alueen työvoimasta. Valmistellakseen toimintasuunnitelmaa, jonka tavoitteena on luoda vuoteen 2005 mennessä kaikille avoimet uudet eurooppalaiset työmarkkinat, komissio perustaa taitoja ja liikkuvuutta käsittelevän korkean tason työryhmän, joka laatii kertomuksen tämän vuoden loppuun mennessä.

Tukholman Eurooppa-neuvosto oli yhtä mieltä siitä, että työmarkkinoiden uudistamista ja työvoiman liikkuvuutta on edistettävä poistamalla nykyisiä esteitä, jotta muutoksiin voidaan sopeutua paremmin. Eurooppa-neuvosto päättikin, että ehdotus Euroopan parlamentin ja neuvoston suositukseksi opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä(2) olisi hyväksyttävä kesäkuuhun 2001 mennessä ja että jäsenvaltioiden olisi toteutettava samanaikaisesti liikkuvuutta koskevaa toimintasuunnitelmaa (jonka Nizzan Eurooppa-neuvosto hyväksyi). Lisäksi sovittiin, että komissio arvioi yhdessä jäsenvaltioiden keskus- ja paikallishallinnon, työvoimapalveluiden sekä muiden asiaan liittyvien tahojen kanssa ennen vuoden 2001 loppua mahdollisuuksia perustaa eurooppalaista liikkuvuutta koskeva täyden palvelun tietopiste. Tietopiste tarjoaisi erityisesti työvoimapalveluja ja käsittäisi Euroopan laajuisen työ- ja opiskelumahdollisuuksia koskevan tietokannan sekä ansioluettelopalveluita. Tämä avoimia työpaikkoja ja opiskelumahdollisuuksia käsittelevien tietokantojen (jotka olisi liitettävä yhteen Euroopan tasolla) kehittäminen on Lissabonin Eurooppa-neuvoston maaliskuussa 2000 esittämien kehotusten mukaista ja sisältyy jo työllisyyspolitiikan suuntaviivoihin vuodeksi 2001(3).

Uusien työmarkkinoiden kehittämistä ja työntekijöiden liikkuvuusmahdollisuuksien parantamista on pidettävä paikallisia talouksia tukevien sekä työmahdollisuuksia kehityksessä jälkeen jääneillä alueilla parantavien toimenpiteiden täydentäjinä. Yhteisön sitoutuminen näihin toimenpiteisiin ilmenee eri rakennerahastojen toiminnassa, erityisesti aluekehitykseen, maatalouden uudistuksiin, työllisyyteen ja koulutukseen sekä infrastruktuureihin liittyvässä toiminnassa. Alueille luodaan työpaikkoja, jotka paitsi parantavat paikallisten asukkaiden työllisyyttä, voivat myös houkutella alueille työntekijöitä muilta alueilta tai muista jäsenvaltioista. Lisäksi liikkuvuuden esteiden poistaminen rajaseuduilla, joissa työvoimavarat täydentävät toisiaan, edistää paikallista kehitystä toiselta puolen rajaa työssäkäyvien määrän lisääntyessä.

(1) KOM(2001) 116 lopullinen.

(2) KOM(1999) 708 lopullinen.

(3) Neuvoston päätös 2001/63/EY, 19. tammikuuta 2001 - EYVL L 22, 24.1.2001.